ให้ประกันตัดหนี้สูญน้ำท่วม
ครม.เปิดทางบริษัทประกันตัดหนี้สูญบริษัทประกันภัยต่อออกจากบัญชีลูกหนี้ ลดภาระภาษี
9 มี.ค. 2559

ครม.เปิดทางบริษัทประกันตัดหนี้สูญบริษัทประกันภัยต่อออกจากบัญชีลูกหนี้ ลดภาระภาษี
นายอภิศักดิ์ ตันติวรวงศ์ รมว.คลัง เปิดเผยว่า ที่ประชุมคณะรัฐมนตรี (ครม.) อนุมัติผ่อนปรนหลักเกณฑ์การจำหน่ายหนี้สูญจากบัญชีลูกหนี้สำหรับการจำหน่ายหนี้สูญจากการประกันภัยต่อกรณีภาวะอุทกภัยปี 2554 ตามที่กระทรวงการคลังเสนอ ซึ่งเรื่องนี้เป็นการออกกฎหมายเพื่อให้บริษัทประกันภัยสามารถตัดหนี้สูญที่เคยเกิดมาตั้งแต่ช่วงที่เกิดปัญหาน้ำท่วมใหญ่ โดยไม่ต้องดำเนินการตามหลักเกณฑ์ของกรมสรรพากร
พล.ต.สรรเสริญ แก้วกำเนิด โฆษกประจำสำนักนายกรัฐมนตรี กล่าวว่า จะมีการออกกฎกระทรวงตามความในประมวลรัษฎากร ว่าด้วยการจำหน่ายหนี้สูญจากบัญชีลูกหนี้ โดยกระทรวงการคลังรายงานว่าในปี 2554 ที่เกิดน้ำท่วมครั้งใหญ่นั้น มีบริษัทประกันวินาศภัยจำนวนมากที่ได้ไปรับประกันกับลูกค้า และในการบริหารความเสี่ยงจะมีการขายพอร์ตให้กับผู้รับประกันภัยต่อ เมื่อเกิดน้ำท่วมขึ้น บริษัทประกันวินาศภัยก็ทยอยจ่ายค่าสินไหมให้กับผู้เอาประกัน แต่เมื่อไปเรียกเอาค่าสินไหมจากบริษัทประกันภัยต่อทั้งที่อยู่ในและต่างประเทศ ปรากฏว่าบางส่วนไม่สามารถเรียกเก็บได้
สำหรับส่วนที่บริษัทประกันภัยต่อไม่สามารถชำระค่าสินไหมให้กับบริษัทประกันวินาศภัยในประเทศนั้น จะถูกบันทึกเป็นหนี้ค้างจ่าย ซึ่งถือเป็นรายได้ของบริษัทประกันวินาศภัยและต้องถูกนำมาคำนวณภาษี ทั้งที่ความจริงแล้วไม่มีเงินรายได้เข้ามาจริง ซึ่งหากบริษัทประกันวินาศภัยต้องเสียภาษีจากรายได้ที่ไม่ได้เกิดขึ้นจริงจะทำให้กระทบกับสภาพคล่องของบริษัท จึงได้มาขอให้ ครม.ผ่อนผันเกณฑ์ให้ 
พล.ต.สรรเสริญ กล่าวว่า ครม.ได้อนุมัติตามที่กระทรวงการคลังเสนอ แต่มีหน่วยงานที่เกี่ยวข้องตั้งข้อสังเกตว่าเมื่อมีการผ่อนผันให้จำหน่ายหนี้สูญออกไปแล้ว โดยไม่ต้องปฏิบัติตามขั้นตอนของกรมสรรพากร แต่เมื่อใดที่บริษัทมีรายได้กลับมาจากหนี้สูญดังกล่าวก็จะต้องถูกนำมาคำนวณเป็นรายได้และเสียภาษี ซึ่ง ครม.ได้ให้กระทรวงการคลังรับแนวทางดังกล่าวไปปฏิบัติ
นอกจากนี้ กระทรวงการคลังยังรายงานต่อที่ประชุม ครม.ว่า การผ่อนปรนหลักเกณฑ์ครั้งนี้จะกำหนดให้บริษัทประกันวินาศภัยที่มีสิทธิได้รับค่าสินไหมทดแทนน้ำท่วมคืนตามสัญญาประกันภัยต่อ ที่สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กำหนด คือ เฉพาะสินทรัพย์จากการประกันภัยต่อสำหรับความสูญเสียหรือเสียหายต่อทรัพย์สินหรือความเสียหายสืบเนื่องอันเกิดจากภาวะอุทกภัยที่เกิดขึ้นในประเทศไทยระหว่างวันที่ 1 ก.ค.-31 ธ.ค. 2554 ให้สามารถจำหน่ายหรือตัดหนี้สูญจากการประภัยต่อได้ โดยไม่ต้องดำเนินการตามหลักเกณฑ์การจำหน่ายหนี้สูญจากบัญชีลูกหนี้กรณีทั่วไปที่กรมสรรพากรกำหนด และกำหนดให้การจำหน่ายหนี้สูญจากบัญชีลูกหนี้ของเจ้าหนี้นั้น มีผลตั้งแต่รอบระยะเวลาบัญชีที่เริ่มในหรือหลังวันที่ 1 ม.ค. 2554 เป็นต้นไป